Rīgā

|  |  |  |  |
| --- | --- | --- | --- |
|  | 30.08.2021 | Nr. | 12/A-2/4782 |
|  |  |  |  |
| Uz | 23.08.202124.08.2021 | Nr. | 09-02/335309-02/3360 |

|  |
| --- |
| **Satiksmes ministrijai** |

|  |
| --- |
| *Par precizētajiem Ministru kabineta rīkojuma projektiem* |

Finanšu ministrija atbilstoši kompetencei ir izskatījusi Satiksmes ministrijas precizēto Ministru kabineta rīkojuma projektu “Par finanšu līdzekļu piešķiršanu no valsts budžeta programmas 02.00.00 „Līdzekļi neparedzētiem gadījumiem””, kas paredz piešķirt Satiksmes ministrijai finansējumu 14 225 226 *euro* apmērā, lai nodrošinātu normatīvajos aktos noteikto izdevumu kompensēšanu par valsts publiskās lietošanas dzelzceļa infrastruktūras izmantošanu dzelzceļa pasažieru pārvadājumiem, ko sniedz saistībā ar sabiedrisko pakalpojumu līgumu (turpmāk – infrastruktūras rīkojuma projekts), un Ministru kabineta rīkojuma projektu “Par finanšu līdzekļu piešķiršanu no valsts budžeta programmas 02.00.00 „Līdzekļi neparedzētiem gadījumiem””, kas paredz piešķirt Satiksmes ministrijai finansējumu 9 503 295 *euro* apmērā, lai nodrošinātu valsts publiskās lietošanas dzelzceļa infrastruktūras pārvaldītāja (valsts akciju sabiedrība “Latvijas dzelzceļš”) finanšu līdzsvara par 2020.gadu maksājumu (turpmāk – līdzsvara rīkojuma projekts), tiem pievienotos sākotnējās ietekmes novērtējuma ziņojumus (anotācijas), izziņas par atzinumos sniegtajiem iebildumiem un sniedz šādu viedokli.

 Atkārtoti vēršam uzmanību, ka jautājumiem, kas nav saistīti ar Covid-19 infekcijas izplatības radītajām sekām, finansējums budžeta programmā “Līdzekļi neparedzētiem gadījumiem” ir ierobežotā apmērā, proti, šobrīd finansējuma atlikums tajā nav pietiekams, lai nodrošinātu finansējumu Satiksmes ministrijas sagatavotajiem rīkojuma projektiem. Ņemot vērā minēto, rīkojumu projektu tālāka virzība šobrīd nav atbalstāma.

Uzskatām, ka jautājums par papildu finansējuma piešķiršanu, kas minēts infrastruktūras rīkojuma projekta un līdzsvara rīkojuma projekta 1.punktā, ir risināms vienlaikus ar apkopoto informāciju par prognozēto budžeta izpildi ministrijās, novērtējot potenciālo valsts budžeta līdzekļu neapguvi un valsts budžeta iespējas kārtējā gada ietvaros.

Vienlaikus lūdzam līdzsvara rīkojuma projekta anotācijā svītrot norādi, ka pieprasītais finansējums ir pirmais maksājums par finanšu līdzsvara nodrošināšanu, ņemot vērā, ka 2020.gadā ar Ministru kabineta 2020.gada 15.jūlija rīkojumu Nr.391 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” Satiksmes ministrijai jau tika piešķirts finansējums 13 011 000 *euro*, lai veiktu avansa maksājumu normatīvajos aktos noteiktā valsts publiskās lietošanas dzelzceļa infrastruktūras pārvaldītāja finanšu līdzsvara nodrošināšanai.

Papildus lūdzam Satiksmes ministriju sadarbībā ar valsts akciju sabiedrību “Latvijas dzelzceļš” izvērtēt un piedāvāt turpmāku ilgtspējīgu risinājumu, kā nodrošināt uzņēmuma darbību bez papildu vai daļēju valsts budžeta līdzekļu piesaisti finanšu līdzsvara nodrošināšanai.

 Ar cieņu

|  |  |  |
| --- | --- | --- |
| valsts sekretāres vietniece budžeta jautājumos | (paraksts\*) | J.Plūme |
|  |  |  |

|  |
| --- |
| \*Dokuments ir parakstīts ar drošu elektronisko parakstu |

Kote 67 095 452

Ilze.Kote@fm.gov.lv